  Анжелика Тихонова корреспондент 2017-тӥ арын гожъясьлэн, «Кизили» журналлэн редакторезлэн Ульфат Бадретдиновлэн «Астэ утчан сюрес» выль книгаез потӥз. 25-тӥ толшоре 15 часын Удмурт кун университетлэн дышетонъя но тодосъя Виталий Журавлёв нимо лыдӟиськоннияз соин тодматон ортчоз. Озьы ик ужрад гожъясьлэн 60 арес тырмонэзлы сӥземын луоз. Иворъёсъя «Удмуртия» агентстволэн корреспондентэз авторен пумиськылӥз но книгаезлэн пуштросэз сярысь юалляськиз, озьы ик тодӥз, кызьы со гожъясьлэн сюресаз кожиз. Ульфат Бадретдиновлэн «Астэ утчан сюрес» выль книгаез                                              Фото: Григорий Фомин © udmurt.media Мон нимай книгаме «Астэ утчан сюрес». Тазьы учконо ке, котькуд произведениын кыӵе ке но сюрес возьматэмын. Адямилэн улонэз — со сюрес. Кудӥзлэн кузьгес, кудӥзлэн вакчигес. Но сое ортчоно. Но адямилэн улон сюресэзлэн вань люкетъёсыз — тани солдат сюрес. Кык ар, али одӥг ар, служить каро. Со но аспӧртэм сюрес ук Ульфат БадретдиновКнигае пырем «ВВ» повестез но ӵапак солдат сюресэз возьматэ. Нош вань отын «Сюреслы кулэ сюресчи» повесть. Таиз школаез быдтэм пияш сярысь, кудӥз училищее дышетскыны пырыны малпа. Со авторлэн ас дышетскон вакытаз, кылем даурысь 70-тӥ аръёс сярысь гожтэмын. Но, Ульфат Бадретдиновлэн верамезъя, повестьын возьматэм учыр туала вакытлы но тупа, малы ке шуоно ас сюрестэ быръён ноку капчиен уг сётӥськы. Малпаськод озьы, нош пӧрме воксё мукет сямен. Олокыӵе но шуг-секытъёс кылдо. «Мынам вань отын («Астэ утчан сюрес» книгаын — ред.) «Сапег» веросэ, со но герӟаськемын сюресэн. Сюрес вылэ тани сапег куштӥллям, пал сапег — озьы кутске со. Быдэс со верос пыр сапег образ мынэ. Со учырез но вань, пичи дырысьтыз, кытын со сапеген герӟаськемын. Нош пумаз адямиез сапегез кадь ужысьтыз кушто. Тӥни сыӵе образ. Со огшоры малпамын ӧвӧл. Со сапег образ, огшоры арбери, пус кадь луыны быгатэ. Адями сапеглы берыктӥськыны быгатэ. Ачиз уг берыктӥськы со, озьы каро сое, сапегез кадь сэрпалто», — вера автор. «Астэ утчан сюрес» книгае пырем произведениос, Ульфат Бадретдиновлэн верамезъя, пӧртэм аръёсы гожтэмын - берло вить ар ӵоже, тол шутэтскон вакытъёсы. Отчы пыризы кык повестьёс, ньыль веросъёс но одӥг фэнтези. Соос потамын «Кенеш» журналын, «Ӟечбур» газетын, нош нимаз книгаын печатламын ӧй вал на. Та книга бадӟымъёсыз пӧлысь куинетӥез луэ. Нош огъя учконо ке, гожъясьлэн пӧртэм вакытъёсы 11 книгаосыз потӥзы ини. Нимаз пусйыны луоно «Вордскем кыл» журналын потэм 9 ужъёссэ но. «Тани ӟучъёслэн вань «Мои любимые книжки» — со сыӵе пичи книжкаос пото ук. Со выллем ик со, кызьы пото «Вордскем кыл» журналын. Одӥг верос-а со яке кӧня ке кылбуръёс-а со. Сыӵе аспӧртэм пичи книжкаос. Озьыен, луэ дас одӥгетӥен лыдъяны, нош луэ кызетӥен», — валэктэ Ульфат Бадретдинов. Гожъясь, журналист Ульфат Бадретдинов                                                                           Фото: Григорий Фомин © udmurt.media Гожъясь луон сярысь «Кизили» журналлэн валтӥсь редакторез пичи вакытысеныз ик тодэм шуыны луоз, шӧдонэз вылэм кадь. «Пичи дыръям мон малы ке но писатель луо шуыса малпаськиськем. Кин со писатель, мон, оло, валаса но уг вуттӥськы вал. Но милям чистописание урок вал, пероен чернилаен гожъяськиськом вал. Мынам туж умой пӧрме вал. Витьёс гинэ пуктыло вал. Малпасько вал, чебер гожъяськись адями писатель луоз шуыса. Сэре витетӥ-куатетӥ классъёсын дышетскыкум-а, мар-а анкетирование ортчытӥзы дышетӥсьёс. «Луо писатель» ик гожтӥськем мон, «мыно Можга педучилищее», — тодаз вае со. Соку солы валэктӥллям, отын гожъясьёсты уг, дышетӥсьёсты дасяло шуыса. Но льӧль малпанзэ со быдэстэм ик. Можга педучилищее пырем. Табере гожъясь но луиз шуыны яра ини. Малы отчы пырыны малпанэз кылдэм? Ульфат Шайхутдиновичлэн верамезъя, со училищеысь 30-лэсь трос удмурт гожъясьёс потэмен герӟаськемын, дыр. Гожъясь луэмед потэ ке, мын Можга педучилищее — сыӵе малпан кылдӥз, дыр, шуэ. «Но зэмзэ но со отын сыӵе школа вал, ньыль арзэ ик мон литературно-творческой кружоке ветлӥ. Соку кивалтӥзы тодмо кылбурчи Николай Байтеряков, прозаик Григорий Данилов. Пумиськонъёс луыло вал, ӧтчало вал писательёсты. Тодӥсько на Трофим Архиповез ӧтчазы. <…> Сэре эшшо со вакытэ ужало вал егитъёслэн семинаръёссы. Ижевске ми лыктылӥськом вал. Араз огпол ветлылӥм Можга педучилищеын дышетскыку. Со но литератураез валаны луонлык, со вакытысь писательёсын тодматскон но, ог-огедлэсь произведениостэ эскерон но со, дунъет но сётыны быгатон. Со туж юрттэ вал егит, али гинэ гожъяськыны кутскись авторъёслы. Жаляса верано, али сыӵе семинаръёс ӧвӧл ини», — вера Ульфат Бадретдинов. Гожъясьлэн малпанъёсыз али но трос. Тани та вакытэ со огдыре пьеса но повесть бордын ужа. «Кутскемын ини соос. Куд-огез тани одӥг кутскыса быдэс верос гожто. Мынам озьы уггес пӧрмы, со котькудӥзлэн аслаз. Мон понна валтӥсез — ним шедьтоно произведенилы но кутсконзэ утчано. Кутсконэз кема куддыръя кыстӥське. Кутсконэз вань ке, мыным потэ азинсконэз луоз. Куддыръя мон сюжетлэсь быдэсак пумзэ но уг адӟиськы, но гожъяськемъя со потэ. Нош куддыръя адӟиськод, кызьы со ваньмыз луоз. Нош куд-ог сюжетлэсь пумзэ адӟыны шуг, малпаськиськод, кызьы кароно. Сэре со кызьы ке но куасэн ветлыку но лыктэ, вот сое озьы кароно шуыса. Писательлэн йыраз со пӧртэм вакытэ лыктыны быгатэ, соин ик произведениос кылдо пӧртэм сямен. Куд-огезлэн кылдэмез, лыдӟись доры вуэмез сярысь нимысьтыз верос гожтыны луэ. Со аспӧртэм сюресэз луэ. Тужгес кузь сюрес мон шуи — астэ утчан сюрес. Со кыстӥське йырвизьысен сюлэмозь яке сюлэмысен йырвизёзь. Малы ке шуоно адями кулытозяз малпаськыны кулэ «кин мон?» шуыса. Сыӵе юан кылдыны кулэ солэн азяз», — малпанъёссэ вера со. Кин мон? Та юанлы валэктон шедьтон понна, лыдъя журналист но гожъясь Ульфат Бадретдинов, тодыны кулэ, кыӵе выжыысь тон, кин тынад выжыосыд, кытчы кыстӥсько соос, кытысь соос потэмын. Со сярысь пересьмыса гинэ малпаськоно ӧвӧл, пинал дырысен ик. Угось пересьёс улонысь кошко, нош соослэсь юалляськыса, выжыедлэсь сюрессэ тодыны, оло, капчигес но луысал. Ас выжыдэ тодыса гинэ валаны луэ, кин тон но мар лэсьтӥд, малы тон улӥськод дунне вылын. Ульфат Бадретдинов ас сюрессэ шедьтӥз шуыны луэ ини. Кемалась ик ӧвӧл, Ульфат Шайхутдинович 60 арес тырмонзэ пусйиз. Зэмос удмурт воргорон, удмурт гожъясь, журналист, Россиысь гожъясьёслэн огазеяськонзылэн ёзчиез, нылпиослы «Кизили» журналлэн 22 ар ӵоже воштонтэм валтӥсь редакторез, пӧртэм данъетъёслэн но премиослэн лауреатсы. Берпуметӥез соос пӧлысь — Удмуртиысь кивалтэтлэн литературая премиез (пусйизы «Вероника плюс» повестез понна). ВАТСАН Ульфат Бадретдинов вордӥськиз Башкириысь Бурай ёросысь Алтау гуртын 1957-тӥ арын 21-тӥ толшоре. Вордӥськем гуртаз тямыс классэз йылпумъяса, 1972-тӥ арын Можгаысь педучилищее дышетскыны пыриз. Дышетскон аръёсаз литературно-творческой кружоке ветлӥз. Со аръёсы ик нырысетӥ веросъёссэ гожтӥз. Куд-огъёсыз соос «Советской Удмуртия», «Дась лу!» газетъёсын, «Молот» журналын потылӥзы.   Училищеез йылпумъяса, гурт школаосын дышетӥсьын ужаз. Со вакытэ ик Удмурт кун университетысь кылосбуръя факультетэ заочной амалэн дышетскыны пыриз. Ижкарын ини «Советской Удмуртия» газетын ужаны кутскиз. 1990-тӥ арысен егитъёслы «Инвожо» журналлэн валтӥсь редакторезлэн воштӥсез луиз. 1992-тӥ арысен — валтӥсь редакторлэн воштӥсез луыса ик нылпиослы «Кизили» журналын ужаны кутскиз. Нош 1995-тӥ арын пӧсьтолэзьысен та дырозь — «Кизили» журналлэн валтӥсь редакторез луэ. Дышетон удысын тыршемез понна Ульфат Шайхутдинович «Росси Федерациысь огъя дышетон удысысь дано ужась» гадьпусэн пусъемын, озьы ик солы «Удмурт Элькунысь лулчеберет удысын дано ужась» дано ним сётэмын. Тегъёс: Мерлык Лулчеберет Ижкар Литература Удмуртия гожъясьёс книгаос  